Tħabbret il-lista taċ-Ċelebrazzjonijiet liturġiċi li se jmexxi l-Arċisqof Charles J. Scicluna matul ix-xahar ta' Frar 2018. Il‐Ħamis 1 ta' Frar 2018 , fis‐6:30 p.m., l‐Arċisqof Charles J. Scicluna ser jiċċelebra Quddiesa fl‐okkażjoni tal‐50 anniversarju mit‐twaqqif tal‐Parroċċa tal‐Madonna ta' Fatima, Gwardamanġa. Il‐Ġimgħa 2 ta' Frar , fid‐9:00 a.m., Monsinjur Arċisqof jiċċelebra Quddiesa fil‐festa tal‐Preżentazzjoni tal‐Mulej f'Jum il‐Ħajja Kkonsagrata, fil‐Kappella tal‐Monasteru tas‐Sorijiet Klarissi, San Ġiljan. Is‐Sibt 3 ta' Frar , fis‐6:30 p.m., Monsinjur Arċisqof jiċċelebra Quddiesa fil‐Knisja Parrokkjali ta' Ħal Balzan fil‐bidu tal‐Viżta Pastorali f'din il‐parroċċa. Il‐Ħadd 4 ta' Frar , fil‐10:45 a.m., Monsinjur Arċisqof jamministra s‐Sagrament tal‐Qrar u jiċċelebra Quddiesa fil‐Knisja Parrokkjali ta' Ħal Balzan bħala parti mill‐Viżta Pastorali f'din il‐parroċċa. Il‐Ġimgħa 9 ta' Frar , fis‐6:30 p.m., Monsinjur Arċisqof jiċċelebra Quddiesa li matulha jagħti il‐pussess lil Dun Gordon Refalo bħala l‐Kappillan il‐ġdid tal‐Parroċċa ta' Ħal Għaxaq. Is‐Sibt 10 ta' Frar , festa ta' San Pawl Nawfragu, fl‐10:30 a.m., Monsinjur Arċisqof jiċċelebra Quddiesa fil‐Knisja ta' San Pawl Milqi, Burmarrad. It‐Tnejn 12 ta' Frar , fis‐7:15 p.m., Monsinjur Arċisqof jagħti l‐Ministeru tal‐Lettorat lil ħames seminaristi, fis‐Seminarju tal‐Arċisqof, Tal‐Virtù. L‐Erbgħa 14 ta' Frar , Ras ir‐Randan, fis‐6:30 p.m., Monsinjur Arċisqof jiċċelebra l‐Quddiesa tal‐Erbgħa tal‐Irmied, fil‐Konkatidral ta' San Ġwann, il‐Belt Valletta. Il‐Quddiesa tixxandar 'live' fuq il‐YouTube Channel tal‐Knisja f'Malta. Il‐Ġimgħa 16 ta' Frar , f'nofsinhar, Monsinjur Arċisqof jiċċelebra Quddiesa waqt l‐irtir tar‐Randan għall‐impjegati tal‐Kurja, il‐Caritas u t‐Tribunal Ekkleżjastiku, fil‐Knisja Ommna Marija tal‐Parir it‐Tajjeb, Paceville, San Ġiljan. Fis‐6:30 p.m., Monsinjur Arċisqof jiċċelebra Quddiesa mal‐Comunità Abramo, fil‐Knisja ta' Marija Bambina, l‐Isla. Il‐Ħadd 18 ta' Frar , fl‐10:00 a.m., Monsinjur Arċisqof jiċċelebra Quddiesa fl‐okkażjoni tal‐400 anniversarju tal‐Parroċċa ta' Santa Marija, il‐Qrendi.
Ċelebrazzjonijiet liturġiċi mmexxija mill-Arċisqof Charles J. Scicluna matul Frar 2018